A Bizottság 666/2003/EK rendelete
(2003. április 11.)
egyes mikroorganizmusok takarmányokban való alkalmazásának ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1756/2002/EK rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. cikkére és 9e. cikkének (1) bekezdésére,
mivel:
(1) A 70/524/EGK irányelv előírja, hogy közösségi engedély nélkül semmilyen adalékanyagot nem lehet forgalomba hozni.
(2) A 70/524/EGK irányelv C. mellékletének II. részében említett adalékanyagok esetében, amelyek közé a mikroorganizmusok is tartoznak, ideiglenesen engedélyezhető egy új adalékanyag takarmányokban történő alkalmazása, ha az azon irányelvben megállapított feltételek teljesülnek, és ha a rendelkezésre álló eredményeket szem előtt tartva ésszerűen feltételezhető, hogy takarmányozásban használva az említett irányelv 2. cikke a) bekezdésében említett hatások valamelyikét kifejti. Ilyen ideiglenes engedélyt legfeljebb négy éves időtartamra lehet adni.
(3) Az e rendelet mellékletében meghatározott mikroorganizmus-készítmény tekintetében benyújtott engedélykérelem értékelése azt mutatja, hogy a 70/524/EGK irányelv 9e. cikke (1) bekezdésében említett feltételek teljesülnek.
(4) A mikroorganizmus-készítményt ezért négy éves időtartamra ideiglenesen engedélyezni kell.
(5) A takarmányozási tudományos bizottság malacok és hízósertések esetében kedvező véleményt adott a "Mikroorganizmusok" csoportjába tartozó készítmény biztonságosságáról, az e rendelet mellékletében meghatározott feltételekkel.
(6) A kérelem értékelése azt mutatja, hogy bizonyos eljárásokra van szükség, hogy a munkavállalókat megvédjék a mellékletben megállapított adalékanyagokkal való érintkezéstől. Ezt a védelmet azonban biztosítja a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv [3] alkalmazása.
(7) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben említett, a "Mikroorganizmusok" csoportjába tartozó adalékanyag takarmány-adalékanyagként történő alkalmazása a mellékletben meghatározott feltételekkel engedélyezett.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. április 11-én.